Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: A rádiózásról és televíziózásról szóló 1996. évi I. törvényben kitűzött öt országos rádió, három földi és két
Paragraph Index: 1093

c) Területfelhasználás Az ország egységes távközlő hálózata, a távközléshez szükséges berendezések, az ingatlanokon elhelyezett különféle eszközök helyet foglalnak el. A mai rendelkezések alapján a közúton és közterületeken elvileg minden távközlő hálózatnak azonos esélye van az általa igényelt terület megszerzésére. A meglévő közművek, illetve távközlési létesítmények által szerzett használati jogon lehetséges újabb használati jogot alapítani, amivel visszaélve — a szűk kapacitású közterületi és úthálózati helyeken — a jogot birtoklók akadályozhatják újabb hálózatok megépítését. Mindezek alapján szükséges az ingatlanhasználati jogok olyan szabályozása, ami megakadályozza az erőfölénnyel való visszaélést, továbbá egységes közműkoncepció kialakítása. Ennek keretében meg kell vizsgálni annak lehetőségét is, hogy a kábeltelevízió hálózatokat hatóságilag közműnek nyilvánítsák. G) Szabványok Az állami szabályozás szabványosítási előírásait harmonizálni kell az ETSI (Európai Távközlési Szabványosítási Szervezet) ajánlásaival, illetve a szabályozásnak törekednie kell — összhangban az EU szabályozási elveivel — a jogszabállyal kötelezővé tett nemzeti szabványok számának csökkentésére és távlati megszüntetésére. A környezetvédelmi szempontokat figyelembe véve meg kell oldania az elektromágneses hullámok egészségre káros határértékeinek rögzítését és az elektromágneses kompatibilitás feltételeit tartalmazó szabványok kötelezővé tételét a vonatkozó EU normák átvételével.

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes